b'\n_START_ARTICLE_\nCan Noguer (Tavertet)\n_START_SECTION_\nDescripci\xc3\xb3\n_START_PARAGRAPH_\nAntiga casa rural avui convertida en restaurant. La teulada \xc3\xa9s a dues vessants amb el carener paral\xc2\xb7lel a la fa\xc3\xa7ana, que est\xc3\xa0 orientada a migdia. El portal \xc3\xa9s rectangular i est\xc3\xa0 flanquejat per dues finestres, al primer pis hi ha dues finestres m\xc3\xa9s; una d\'aquestes t\xc3\xa9 inscrita la data "1721". Davant d\'aquesta fa\xc3\xa7ana hi ha l\'antic barri amb un portal que hi d\xc3\xb3na acc\xc3\xa9s. A la part de ponent hi ha una escala exterior, que flanqueja el mur i d\xc3\xb3na a una galeria sostinguda per pilars de pedra i protegida per baranes de fusta, al segon pis hi ha una altra de la mateixa estructura, per\xc3\xb2 completament de fusta. A tramuntana hi ha diverses obertures, una de les quals ha estat tapiada. A llevant s\'obren dues finestres a nivell de terra, una amb la llinda datada (1776) i l\'altre t\xc3\xa9 formes animals i vegetals incises a la llinda i la inscripci\xc3\xb3 "AVDALT CANOVELLAS" amb una creu al centre; hi ha tres finestres m\xc3\xa9s al primer pis, i quatre al segon, una d\'elles molt menuda. Els r\xc3\xa0fecs de la teulada, que \xc3\xa9s a dues vessants, s\xc3\xb3n decorats amb doble filera de teules.\n_START_SECTION_\nHist\xc3\xb2ria\n_START_PARAGRAPH_\nPossiblement el nom Noguer vagi lligat al seu hom\xc3\xb2nim d\'una masia del mateix terme, prop de la riera de Bal\xc3\xa0, que pertany a l\'antic terme i quadra del Castell de Cererols, de la qual es t\xc3\xa9 not\xc3\xadcies pels fogatges de 1553. \xc3\x89s possible que alguns fadristerns d\'aquella masia, la qual tenia moltes masoveries, s\'instal\xc2\xb7l\xc3\xa9s dins el nucli de Tavertet._NEWLINE_Segons les dades constructives, la casa fou constru\xc3\xafda, o ampliada, al segle XVIII com la majoria de les del terme.'